93. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 353 της 27/31 Αυγ. 1987 (ΦΕΚ Α΄ 158) «Σύσταση Επιθεωρήσεων Αστυνομίας».  Έχοντας υπόψη: 1.Τις διατάξεις: α)Των άρθρ. 61 και 68 του Νόμ. 1622/1986 (ΦΕΚ Α΄ 92) «Τοπική Αυτοδιοίκηση-Περιφερειακή Ανάπτυξη και Δημοκρατικός Προγραμματισμός». β)Του Π.Δ. 51/1987 (ΦΕΚ Α΄ 26) «Καθορισμός των περιφερειών της χώρας για το σχεδιασμό προγραμματισμό και συντονισμό της περιφερειακής ανάπτυξης». γ)Του άρθρ. 11 του Νόμ. 1481/1984 (ΦΕΚ Α΄ 152) «Οργανισμός Υπουργείου Δημόσιας Τάξης», όπως αντικαταστάθηκε με το άρθρ. 1 του Νόμ. 1590/1986 (ΦΕΚ Α΄ 49). δ)Του Π.Δ. 137/1986 (ΦΕΚ Α΄ 151) «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης». 2.Την υπ’ αριθ. 463/1987 γνωμοδότηση του Συμβουλίου της Επικρατείας, ύστερα από πρόταση των Υπουργών Προεδρίας της Κυβέρνησης Εσωτερικών και Δημόσιας Τάξης», αποφασίζουμε: Σύσταση, έδρα και τοπική αρμοδιότητα Άρθρο μόνο.-1.Συνιστώνται και λειτουργούν δώδεκα Επιθεωρήσεις Αστυνομίας (ΕΠ.ΑΣ.) που υπάγονται στο Υπουργείο Δημόσιας Τάξης. Η έδρα και η τοπική αρμοδιότητά τους καθορίζονται ως εξής: α)ΕΠ.ΑΣ. Ανατολικής Μακεδονίας και Θράκης με έδρα την Κομοτηνή και τοπική αρμοδιότητα τις Αστυνομικές Διευθύνσεις Έβρου, Ροδόπης, Ξάνθης, Δράμας και Καβάλας. β)ΕΠ.ΑΣ. Κεντρικής Μακεδονίας με έδρα τη Θεσσαλονίκη και τοπική αρμοδιότητα τις Α.Δ. Σερρών, Χαλκιδικής, Κιλκίς, Πέλλας, Ημαθίας και Πιερίας. Ειδικά στο νομό Θεσσαλονίκης τα καθήκοντα της Επιθεώρησης Αστυνομίας ασκούνται από τη Γ.Α.Δ. Θεσσαλονίκης, σύμφωνα με την παρ. 5 του άρθρ. 92 του Π.Δ. 582/1984 (Α΄ 208). γ)ΕΠ.ΑΣ. Δυτικής Μακεδονίας με έδρα την Κοζάνη και τοπική αρμοδιότητα τις Α.Δ. Φλώρινας, Κοζάνης, Καστοριάς και Γρεβενών. δ)ΕΠ.ΑΣ. Θεσσαλίας με έδρα τη Λάρισα και τοπική αρμοδιότητα τις Α.Δ. Λάρισας, Μαγνησίας, Τρικάλων και Καρδίτσας. ε)ΕΠ.ΑΣ. Στερεάς Ελλάδας με έδρα τη Λαμία και τοπική αρμοδιότητα τις Α.Δ. Φθιώτιδας, Ευρυτανίας, Φωκίδας, Βοιωτίας και Εύβοιας. στ)ΕΠ.ΑΣ. Βορείου Αιγαίου με έδρα τη Μυτιλήνη και τοπική αρμοδιότητα τις Α.Δ. Λέσβου, Χίου και Σάμου. ζ)ΕΠ.ΑΣ. Νοτίου Αιγαίου με έδρα την Ερμούπολη και τοπική αρμοδιότητα τις Α.Δ. Κυκλάδων και Δωδεκανήσου. η)ΕΠ.ΑΣ. Κρήτης με έδρα το Ηράκλειο και τοπική αρμοδιότητα τις Α.Δ. Χανίων, Ρεθύμνης, Ηρακλείου και Λασιθίου. θ)ΕΠ.ΑΣ. Ηπείρου με έδρα τα Ιωάννινα και τοπική αρμοδιότητα τις Α.Δ. Ιωαννίνων, Άρτας, Θεσπρωτίας και Πρέβεζας. ι)ΕΠ.ΑΣ. Ιονίων Νήσων με έδρα την Κέρκυρα και τοπική αρμοδιότητα τις Α.Δ. Κέρκυρας, Λευκάδας, Κεφαλληνίας και Ζακύνθου. ια)ΕΠ.ΑΣ. Δυτικής Ελλάδας με έδρα την Πάτρα και τοπική αρμοδιότητα τις Α.Δ. Αιτωλίας, Ακαρνανίας, Αχαΐας και Ηλείας. ιβ)ΕΠ.ΑΣ. Πελοποννήσου με έδρα την Τρίπολη και τοπική αρμοδιότητα τις Α.Δ. Κορινθίας, Αργολίδας, Αρκαδίας, Μεσσηνίας και Λακωνίας. 2.Οι ΕΠ.ΑΣ. είναι μεταξύ τους ισότιμες. Ως Προϊστάμενοι αυτών τοποθετούνται Ταξίαρχοι της Ελληνικής Αστυνομίας οι οποίοι φέρουν τον τίτλο του Επιθεωρητή. 3.Στο Νομό Αττικής οι αρμοδιότητες της Επιθεώρησης Αστυνομίας ασκούνται από τη Γ.Α.Δ. Αττικής, όπως έχει αναδιαρθρωθεί με το Π.Δ. 95/1987 (Α΄-56) και σύμφωνα με τις διατάξεις της παρ. 5 του άρθρ. 92 του Π.Δ. 582/1984 (Α΄-208). 4.Οι Περιφερειακοί Επιθεωρητές του άρθρ. 67 του Π.Δ. 582/1984 καταργούνται. Επίσης καταργείται η διάταξη του άρθρ. 1 παρ. 9 του Π.Δ. 159/1986 (Α΄-61) που προβλέπει τη δυνατότητα ανάθεσης στους Ταξίαρχους καθηκόντων εποπτείας και συντονισμού Αστυνομικών Υπηρεσιών. Η ισχύς του παρόντος δ/τος αρχίζει από τη δημοσίευσή του στην Εφημερίδα της Κυβερνήσεως.

[Source: greek_legal_code_raptarchis | Tokens: 3215]